[{"text_idx": "#000000", "text": "Tynnodd yr Adroddiad ar Sefyllfa Adnoddau Naturiol a gyhoeddwyd gan Gyfoeth Naturiol Cymru yn 2019, sylw at y ffaith fod Cymru wedi colli 73 o rywogaethau ers y 1970au gyda 666 arall mewn perygl o ddiflannu."}, {"text_idx": "#000001", "text": "Canfu\u2019r Adroddiad ar Gyflwr y Parc yn 2020 fod wyth rhywogaeth ar y \u201crhestr goch\u201d wedi prinhau dros 50% yn ardal Parc Cenedlaethol Bannau Brycheiniog, gan gynnwys y wennol ddu werdd, y llinos werdd, y siglen lwyd, melyn yr eithin, y gylfinir, tinwen y garn a\u2019r ydfran."}, {"text_idx": "#000005", "text": "Mae Parciau Cenedlaethol y DU yn ardaloedd gwarchodedig Categori V, sy\u2019n golygu eu bod yn \u201cdirweddau gweithredol byw\u201d. Mae\u2019n hanfodol fod Parciau Cenedlaethol yn cyfrannu\u2019n llawn at addewid Llywodraeth y DU i sicrhau bod 30% o\u2019r tir a\u2019r mo\u0302r yn cael eu diogelu ar gyfer byd natur erbyn 2030, a\u2019n bod ar ben hynny\u2019n bodloni argymhellion Llywodraeth Cymru ar gyfer tirweddau dynodedig sy\u2019n deillio o Archwiliad Dwfn Bioamrywiaeth. Y prif gynefinoedd yn y Parc Cenedlaethol yw\u2019r glaswelltiroedd (gan gynnwys glaswelltiroedd lled-naturiol a glaswelltiroedd sydd wedi\u2019u gwella, yn ogystal a\u0302 glaswelltiroedd calchaidd ac asid), coetiroedd (dail llydan, conwydd a chymysg), rhostir, mawndir, tir amaeth, gwlyptiroedd a dw\u0302r agored. Mae\u2019r Parc Cenedlaethol yn cynnwys 104 o Safleoedd o Ddiddordeb Gwyddonol Arbennig (SoDdGA), gyda 72 (69%) ohonynt yn SoDdGA biolegol a 13 (13%) yn gymysg. Mae\u2019r SoDdGA biolegol yn cyfrif am 12,668 hectar (9% o\u2019r Parc Cenedlaethol) ac mae\u2019r SoDdGA cymysg yn cyfrif am 16,041 hectar (12% o\u2019r Parc). Mae SoDdGA yn cwmpasu pob un o brif gynefinoedd y Parc (glaswelltir, mawndir, coetir, rhostir, gwlyptir a chyrff dw\u0302r)."}, {"text_idx": "#000006", "text": "Ein gweledigaeth yw bod yr holl Barc Cenedlaethol yn gweithredu\u2019n effeithiol fel ardal warchodedig, ac yn cefnogi defnydd tir a strategaethau rheoli sy\u2019n cyfrannu at adfer cynefinoedd, gwarchod rhywogaethau a gweithredu ecosystemau. Mae Awdurdod Parc Cenedlaethol Bannau Brycheiniog yn cael ei arwain gan argymhellion Cymdeithas Ecolegol Prydain i Barciau Cenedlaethol sef \u201ccyflawni dros natur yn y tymor hir (effeithiolrwydd)\u201d ac \u201cadeiladu gwytnwch ecolegol a gwella bioamrywiaeth (yn wyneb newid hinsawdd a phwysau amgylcheddol eraill\u201d."}]